3. ลักษณะการประกอบธุรกิจ

3.1 ประวัติความเป็นมา

บริษัท สัมมากร จำกัด (มหาชน) ก่อตั้งมาตั้งแต่ปี พ.ศ. 2513 จวบจนปัจจุบันเป็นเวลา 42 ปี
ดำเนินธุรกิจพัฒนาอสังหาริมทรัพย์ประเภทจำหน่าย ตั้งแต่ปี พ.ศ. 2517
ส่วนใหญ่เป็นบ้านเดี่ยวพร้อมที่ดิน โดยจนถึงปัจจุบันได้ส่งมอบบ้านแก่ผู้ซื้อแล้วกว่า 8,000 หน่วย
นอกจากนี้ตั้งแต่ปี พ.ศ. 2549 บริษัทฯได้ร่วมทุนในการดำเนินธุรกิจอสังหาริมทรัพย์ประเภทให้เช่า
ได้แก่ ศูนย์การค้าเพียวเพลส (Pure Place Community Mall)
ซึ่งมีที่ตั้งอยู่หน้าโครงการบ้านสัมมากรบางกะปิ, รังสิตคลองสอง และราชพฤกษ์
อันนำมาซึ่งการสร้างเครือข่ายชุมชนให้มีความสะดวกสบายในการพักอาศัย
และสร้างมูลค่าเพิ่มแก่ทรัพย์สินที่ลูกค้าได้ซื้อและครอบครองไว้ สมกับปณิธานของบริษัทฯที่ว่า

“เราไม่เพียงสร้างบ้าน แต่เราสร้างสังคม”
อีกทั้งยังเป็นการสร้างรายได้ในระยะยาวให้มีความผันผวนน้อยลงรวมทั้งส่งเสริมทางการขายบ้านจัดสรรของบริษัทฯอีกทางหนึ่งด้วย

3.2 ภาพรวมการประกอบธุรกิจ

โครงสร้างรายได้หลักของบริษัทฯยังคงมาจากการจำหน่ายอสังหาริมทรัพย์ โดยในปี พ.ศ. 2554
บริษัทฯยังคงมุ่งเน้นพัฒนาโครงการที่พักอาศัยเพื่อจำหน่ายในแนวราบประเภทบ้านเดี่ยวทั้งสิ้น
ซึ่งเป็นการพัฒนาโครงการในเฟสต่อเนื่องจากโครงการเดิมที่ได้ดำเนินการไว้แล้วจำนวน 9
โครงการ ได้แก่ โครงการอควา ดิวินา ถนนรามคำแหง 94, สัมมากร รามคำแหง,
สัมมากรมีนบุรี 1, สัมมากรมีนบุรี 2, สัมมากรนิมิตใหม่, สัมมากรรังสิตคลองสอง,
สัมมากรรังสิตคลองเจ็ด, สัมมากรราชพฤกษ์, สัมมากรนครอินทร์
และพัฒนาโครงการใหม่อีกหนึ่งแห่ง ได้แก่ โครงการฟลอร่า ดิวินา ถนน 345 ราชพฤกษ์

3.  นโยบายการดำเนินธุรกิจ

บริษัทฯมีนโยบายในการดำเนินธุรกิจพัฒนาอสังหาริมทรัพย์ประเภทจำหน่ายอย่างต่อเนื่อง โดยในปี
พ.ศ. 2554 ที่ผ่านมายังคงอยู่ในเขตกรุงเทพมหานครและปริมณฑล ได้แก่ จังหวัดปทุมธานี
และจังหวัดนนทบุรี โดยมีเป้าหมายและนโยบายหลัก ๆ ดังนี้

• มุ่งเน้นพัฒนาสินค้าประเภทบ้านเดี่ยวพร้อมที่ดิน ในเฟสต่อเนื่องของโครงการเดิม
ซึ่งบริษัทฯมีความถนัด ทั้งในส่วนของตลาดและการพัฒนาสินค้า
โดยการออกแบบบ้านใหม่ให้สอดคล้องกับความต้องการของผู้บริโภคกลุ่มเป้าหมาย

• พัฒนาปรับปรุงสาธารณูปโภค และบริการสาธารณะให้อยู่ในสภาพที่เหมาะสมกับการใช้งาน
โดยเมื่อบริษัทฯได้ดูแลรักษาครบกำหนดตามโครงการและวิธีการจัดสรรแล้ว
บริษัทฯมีนโยบายในการจัดตั้งนิติบุคคลบ้านจัดสรรในทุกโครงการ
เพื่อให้เจ้าของร่วมได้มีส่วนร่วมกันในการบริหารจัดการชุมชนด้วยตนเอง
โดยมีสิทธิ์และหน้าที่ตามกฎหมาย อันจะนำมาซึ่งความเข้มแข็งของแต่ละชุมชนได้เป็นอย่างดี

• คุณภาพบ้านที่พร้อมส่งมอบแก่ผู้ซื้อ
บริษัทฯจัดทีมตรวจสอบคุณภาพงานก่อสร้างอย่างต่อเนื่องและสม่ำเสมอ
เพื่อให้มั่นใจว่าบริษัทฯจะส่งมอบบ้านที่มีคุณภาพพร้อมส่งมอบแก่ผู้ซื้อได้ตามกำหนดเวลา

• บริษัทฯได้เริ่มกระบวนการการสร้างบ้านก่อนขาย
เพื่อสร้างการรับรู้ในสินค้าคุณภาพเมื่อสำเร็จต่อผู้ซื้อ รวมทั้งความมั่นใจทางการตลาดของผู้ซื้อด้วย
กอปรกับเป็นการลดปัญหาการก่อสร้างล่าช้าอันเนื่องมาจากการปรับเปลี่ยนแบบหรือวัสดุอุปกรณ์ก่อสร้างบางรายการของลูกค้าแต่ละรายอีกด้วย

• จัดทีมงานบริหารลูกค้าสัมพันธ์ บริการหลังการขาย
เพื่อให้มีประสิทธิภาพในการรับเรื่องราวจากลูกค้า
ถึงแม้ในกรณีที่โครงการได้ปิดการขายและโอนกรรมสิทธิ์แก่ผู้ซื้อทั้งหมดแล้ว
ทีมงานบริหารลูกค้าสัมพันธ์ดังกล่าวยังคงมีหน้าที่ให้บริการลูกค้าอย่างต่อเนื่องจนครบกำหนดตามสัญญา
รวมทั้งการให้ข้อมูลข่าวสารการประชาสัมพันธ์กิจกรรมการตลาดของบริษัทฯที่มีประสิทธิภาพอีกทางหนึ่งด้วย
อันจะส่งผลให้แบรนด์ของบริษัทฯเป็นที่ยอมรับของผู้บริโภคอย่างต่อเนื่องและยาวนาน

• เสริมสร้างพันธมิตรทางการค้า เช่น การรวมกลุ่มผู้ประกอบการพัฒนาอสังหาริมทรัพย์
เพื่อการแลกเปลี่ยนนวัตกรรมและแนวทางการพัฒนาโครงการให้ลดความเสี่ยงและเพิ่มอัตราผลกำไร
โดยเป็นในรายการที่ไม่เป็นความลับในทางธุรกิจที่จะทำให้มีส่วนได้เสีย
ซึ่งบริษัทฯได้เป็นสมาชิกของสมาคมอสังหาริมทรัพย์ไทย
ที่มีจำนวนสมาชิกผู้ประกอบการพัฒนาอสังหาริมทรัพย์กว่า 300 บริษัท แนวทางร่วมที่ผ่านมา เช่น
การจัดงานแสดงสินค้ามหกรรมบ้านและคอนโด, Thailand Exclusive Property Show
เป็นต้น

• เตรียมความพร้อม เพื่อลดผลกระทบจากปัจจัยเสี่ยงต่างๆ ไม่ว่าจะเป็นปัจจัยภายนอกองค์กร
ได้แก่ ด้านภาวะเศรษฐกิจ ด้านการเมืองการปกครอง ด้านสังคมและพฤติกรรมผู้บริโภค
ด้านเทคโนโลยีและการสื่อสาร ด้านกระแสโลกาภิวัตน์ หรือปัจจัยเสี่ยงภายในองค์กร ได้แก่
ด้านการเงิน ด้านการตลาดและการขาย ด้านการก่อสร้างและพัฒนาโครงการ ด้านทรัพยากรบุคคล
และการบริหารจัดการ

การพัฒนาองค์กร และบุคลากร

เป็นที่ยอมรับกันอย่างกว้างขวางว่าองค์กรจะขับเคลื่อนไปได้ดีในแนวทางที่วางไว้อย่างถูกต้อง
ต้องอาศัยบุคลากรในองค์กรมีความเป็นน้ำหนึ่งใจเดียวกัน รู้และเข้าใจบทบาทและหน้าที่
ปราศจากซึ่งอคติ และ

ถึงพร้อมซึ่งความรู้และศักยภาพในการปฏิบัติงาน
บริษัทฯจึงมีแนวทางในการเสริมสร้างการพัฒนาบุคลากร
โดยการจัดฝึกอบรมและกำหนดเป้าหมายและนโยบายร่วมกัน (Management by Objective)
ตลอดรวมถึงการส่งเสริมให้ได้รับการศึกษาเพิ่มขึ้น เช่น
การส่งพนักงานเข้าอบรมในหลักสูตรผู้บริหารธุรกิจอสังหาริมทรัพย์แห่งจุฬาลงกรณ์มหาวิทยาลัย (RE
– CU) อันจะนำองค์ความรู้ที่ได้รับมาพัฒนาและปรับปรุงให้องค์กรแข็งแกร่งและเติบโตอย่างยั่งยืน

นอกจากนี้บริษัทฯยังมีเกณฑ์การวัดผลกระบวนการทำงานด้วยระบบ ISO
การวัดความสำเร็จขององค์กรทั้ง 4 ด้าน ตามหลักการของ Balance Scorecard ได้แก่

1.  มุมมองด้านการเงิน (Financial Perspective)

2.  มุมมองด้านลูกค้า (Customer Perspective)

3.  มุมมองด้านกระบวนการภายใน (Internal Process Perspective)

4.  มุมมองด้านการเรียนรู้และการพัฒนา (Learning and Growth Perspective)

บริษัทฯจึงเชื่อมั่นอย่างมีนัยสำคัญว่า
บริษัทฯจะเติบโตอย่างยั่งยืนดังเช่นที่ดำเนินธุรกิจมาอย่างยาวนาน

3.4 โครงสร้างรายได้

โครงสร้างรายได้ ของบริษัท สัมมากร จำกัด (มหาชน)
ประกอบด้วยรายได้จากการขายบ้านและที่ดินเป็นหลัก ซึ่งในปี 2554 มีสัดส่วนร้อยละ 86.95
ของรายได้รวม นอกจากนั้นก็มีรายได้จากการให้เช่า รายได้จากการการบริการ และรายได้อื่น
โครงสร้างรายได้ในรอบ 3 ปี ที่ผ่านมามีสัดส่วนดังนี้

  -------------------- -------- -------- -------- -------- -------- --------
  ประเภทรายได้          2552              2553              2554     

  หน่วย : ล้านบาท        รายได้    สัดส่วน    รายได้    สัดส่วน    รายได้    สัดส่วน

  การขายบ้านและที่ดิน      815.31   92.03%   719.33   89.46%   594.67   86.95%

  รายได้ค่าบริการ         34.12    3.85%    38.27    4.76%    42.20    6.17%

  รายได้จากการให้เช่า     30.88    3.48%    36.08    4.49%    38.24    5.59%

  รายได้อื่นๆ             5.65     0.64%    10.39    1.29%    8.81     1.29%

  รวมรายได้             885.95   100%     804.07   100%     683.92   100%
  -------------------- -------- -------- -------- -------- -------- --------

จะเห็นได้ว่าโครงสร้างรายได้ในปี 2554 ของบริษัทฯส่วนใหญ่คิดเป็นร้อยละ 86.95
ยังเป็นรายได้จากการขายบ้านและที่ดิน ซึ่งถือเป็นธุรกิจหลักของบริษัทฯ
โดยมีแนวโน้มในสัดส่วนที่ลดลง
ซึ่งเกิดจากรายได้จากการให้เช่าอสังหาริมทรัพย์ที่เพิ่มขึ้นอย่างต่อเนื่องเป็นไปตามแนวนโยบายในการเสริมสร้าง

รายได้ให้มีความมั่นคงแก่บริษัทฯในระยะยาว อย่างไรก็ตามเนื่องจากในปี 2554
รายได้จากการขายบ้านและที่ดินลดลงจำนวน 124.66 ล้านบาท คิดเป็นลดลงจากปี 2553
ร้อยละ17.33 อันเนื่องมาจากปัญหามหาอุทกภัยในปี 2554 ที่กินระยะเวลายาวนานถึง 3 เดือนเศษ
ทำให้ผู้ซื้อบ้านชะลอการรับโอนกรรมสิทธิ์ และชะลอการตัดสินใจซื้อในช่วงดังกล่าว
จึงถือเป็นเหตุไม่ปกติในทางธุรกิจ อย่างยิ่ง ด้วยความไม่ประมาท
บริษัทฯจึงมีแนวทางในการป้องกันและแผนบรรเทาปัญหาอุทกภัยในปี 2555 และปีต่อ ๆ ไป
ในทุกโครงการที่เสี่ยงน้ำท่วมอย่างรัดกุม